stanford-oval/wikipedia huggingface dataset:
בית לחם
בית לחם במסורות הדתות > במסורת הנוצרית

לפי מסורת הנוצרים ישו נולד בעיר, וכנסיית המולד הנמצאת בה נבנתה לפי אמונתם על הגבעה בה התרחשה הלידה.
העיר בית לחם מוזכרת בברית החדשה כעיר הולדתו של ישו.
ישנם חוקרים הסבורים כי הזיהוי של בית לחם כאתר הולדתו של ישו שגוי וכי בית לחם הגלילית היא האתר המוזכר בברית החדשה. בבית לחם הגלילית התגלו שרידי עיר מהמאה הראשונה לספירה, וכן שרידי בית כנסת, ואף כנסייה מאוחרת יותר. המרחק בין בית לחם הגלילית לבין נצרת מסביר את התיאור המופיע בברית החדשה לפיו עבר ישו את המרחק בין הערים במשך שש שעות.
דמוגרפיה

בעקבות הכיבוש הערבי של ארץ ישראל, תושביה הנוצרים של בית לחם עברו תהליך ערביזציה, אם כי מלכתחילה רבים ביניהם היו במוצאם ערבים משבט ע'סאן. שתי החמולות הנוצריות המרכזיות בעיר, חמולות נג'אג'רה ופראחיה, טוענות למוצא משבט ע'סאן. הראשונה מתייחסת לבני השבט שהיגרו מאזור תימן ומוואדי מוסא בירדן של ימינו, והשנייה מתייחסת לבני השבט שיצאו מהכפר נג'ראן, הנמצא בדרום ערב הסעודית של ימינו, בסמוך לגבול בינה לבין תימן. חמולה נוצרית נוספת, ענאתרה, מתייחסת גם היא לשבט ע'סאן. חמולת פוואע'רה מוסלמית ומקורה בכפר בית פאע'ור.
החוקר הגרמני בלדנשפרגר כתב בשנת 1897 שבימיו אוכלוסיית בית לחם הורכבה משלוש קבוצות מרכזיות: מוסלמים שהגיעו מחורבות בית פאע'ור הסמוכה והתיישבו באחד מחלקי העיר בשלהי המאה ה-18; נוצרים לטינים, שהם צאצאיהם של צליינים וסוחרים אירופאים, שלאור המקור האיטלקי של שמותיהם ייתכן שמקורם מוונציה; והנוצרים היוונים, שהם צאצאי תושביה הנוצרים הוותיקים יותר של העיר, או שהיגרו אליה במשך השנים.
אחוז הנוצרים בבית לחם נמצא בירידה מתמדת מאמצע המאה ה-20.
חינוך

בעיר ממוקמת אוניברסיטת בית לחם, אוניברסיטה פלסטינית נוצרית-קתולית. בשנת 2014 למדו בה כ-3,200 סטודנטים. היא נוסדה בשנת 1973, והיא האוניברסיטה הראשונה שהוקמה בגדה המערבית.
ספורט > מרתון פלסטין

באפריל 2013 התקיים מרתון פלסטין הראשון בבית לחם, המרתון התחיל ונגמר ליד כנסיית המולד. מאז מתקיים המרתון מדי שנה.
ספורט > כדורגל

כחמישה ק"מ מערבית לבית לחם ממוקם אצטדיון אל-ח'דר. האצטדיון נחנך בשנת 2007, מכיל 6,000 מושבים ונבנה במימון ממשלת פורטוגל. המגרש עומד בתקן הבינלאומי ובכל דרישות פיפ"א. אורכו 106 מטר ורוחבו 76 מטרים. באצטדיון משחקות קבוצות ואדי א-ניס ושבאב אל-ח'דר מליגת העל הפלסטינית.
ערים תאומות

איחוד האמירויות הערביות אבו דאבי, איחוד האמירויות הערביות
איטליה אורבייטו, איטליה
איטליה אסיזי, איטליה
יוון אתונה, יוון
ברזיל בלם, פארה, ברזיל
ארצות הברית ברלינגטון, ורמונט, ארצות הברית
בריטניה גלאזגו, סקוטלנד, בריטניה (מ־2007)
הולנד האג, הולנד
אסטוניה האפסלו, אסטוניה (מ־2010)
איטליה ורונה, איטליה
פורטוגל ליסבון, פורטוגל
ירדן מדבא, ירדן
מקסיקו מונטריי, מקסיקו
איטליה מילאנו, איטליה
ברזיל נאטאל, ברזיל
רוסיה סנקט פטרבורג, רוסיה
ספרד סרגוסה, ספרד
איטליה פירנצה, איטליה
דרום אפריקה פרטוריה, דרום אפריקה
פולין צ'נסטוחובה, פולין
צ'ילה קונספסיון, צ'ילה
פרו קוסקו, פרו
ספרד קורדובה, ספרד
גרמניה קלן, גרמניה
מרוקו רבאט, מרוקו
צרפת שארטר, צרפת
אוסטריה שטייר, אוסטריה
ראו גם

כוכב בית לחם
לקריאה נוספת

משה כוכבי, הסקר בארץ יהודה. יהודה, שומרון וגולן - סקר ארכיאולוגי בשנת תשכ"ח (עורך: משה כוכבי), תשל"ב, עמ' 19-89
אבי עופר, הר יהודה בתקופת המקרא (עבודת ד"ר), אוניברסיטת תל אביב, 1993
מעונוע

מעונוע מודרני
דגם מעונוע GMC מוטורהום משנות ה-70
מְעוֹנוֹעַ, המכונה גם קרוואן, אוטו בית ולעיתים אוטו קרוואן, הוא כלי רכב ממונע או קרון נגרר (בגדלים שונים) בו ניתן לגור.
חלוקה לממונעים ולנגררים

המונח העברי מעונוע הוא כללי, ומתייחס לשני סוגים עיקריים:
כלי רכב ממונעים הנקראים באנגלית RV (ראשי תיבות של Recreational Vehicle, בתרגום חופשי ״רכב פנאי״) ו–Campervan (אנ'), המשמשים בעיקר לטיולים. בנוסף לרכבי RV המיוצרים מראש למגורים ולטיולים, קיימים גם כלי רכב אחרים שהוסבו לשימוש זה (בדרך כלל על בסיס מכוניות מסחריות, אך גם על בסיס משאיות ואוטובוסים).
קרונות נגררים לא ממונעים הנקראים באנגלית "Trailer" (קרי: "טריילר", כלומר "נגרר", ולפעמים "קרוואן" (אנ')), שיכולים לשמש הן לטיולים (כשהם נגררים על ידי רכב ממונע), הן כפתרון מגורים זול (כשהם חונים תקופות ארוכות בחניונים או בפארקים שנועדו לכך – "Trailer park" (אנ')), והן כמקום מגורים זמני (מהסוג שמשמש שחקני קולנוע על סט צילומים המרוחק ממקום יישוב).
מאפיינים

מעונוע מכיל בדרך כלל מיטה, שולחן, פינת אוכל ואזורי אחסון. המעונועים הגדולים יותר מכילים בדרך כלל גם חדרי אמבטיה, מקרר, סלון, חדרי שינה וכו'. מעונועים מפוארים במיוחד[דרושה הבהרה] יכולים לעלות בין 100 אלף דולרים עד 3 מיליון דולרים.[דרוש מקור]
בעוד שמעונועים מיועדים בעיקר למשפחות המעוניינות לערוך חופשות קצרות יחד באזורים בהם ניתן לחנות את המעונוע באתר מחנאות, ישנם כיום גם לא מעט אנשים, ובמיוחד גמלאים, אשר בוחרים לגור במעונועים באופן קבוע (לדוגמה, גמלאים בארצות הברית שיכולים באופן זה לגור באקלים נוח יחסית בדרום ארצות הברית במהלך החורף ולהיות בקרבת בני משפחתם באזור צפון ארצות הברית במהלך הקיץ).
היתרונות העיקריים של המעונועים הם שלא צריכים להעביר את הציוד האישי שלוקחים לחופשה פנימה והחוצה מחדרי המלון, לא צריך יותר לשכור חדרים בבתי מלון לאורך הטיול, וניתן להכין ארוחות בתוך המעונוע במקום לאכול כל העת במסעדות לאורך הדרך. במקביל, מעונועים מספקים חדרי מגורים מאורגנים יותר אשר מוגנים יותר מפני תנאי מזג האוויר בהשוואה לאוהלים (שמהווים את החלופה העיקרית למעונועים בקרב מטיילים שבוחרים במחנאות).
החסרונות העיקריים של המעונועים הם צריכת דלק גבוהה למדי, צורך לסדר, לעגן ולנעול את הציוד שברכב לפני כל נסיעה, וקושי מסוים עבור חלק מהנהגים בנהיגה במעונועים הגדולים ביותר.
יש אנשים הבוחרים לגור במעונועים משום שאין להם מספיק כסף לרכוש בית. ישנם גם אנשים שהפכו טנדרים, או כלי רכב אחרים כגון אמבולנסים ואוטובוסים של בתי ספר למעונוע.
מעונועים מיוצרים במגוון דגמים כמעט בכל רחבי העולם המערבי, ובמדינות מערביות התפתחה תרבות טיולי המעונועים, ופותחה תשתית תומכת עבורם - חניוני מעונועים המאפשרים עצירה מוסדרת, חיבור לחשמל, למים ולביוב, כמו גם חיבור לטלוויזיה בכבלים ולאינטרנט אלחוטי, שירותי מסחר ואספקה ותחזוקת הרכב.
סוגים עיקריים > בארצות הברית

Class A – נראה מבחוץ כאוטובוס. בדרך כלל הקרוואן היוקרתי ביותר
Class B – נראה כמיניבוס/וואן גדול
Class C – הקרוואן הקלסי והנפוץ ביותר המאופיין ב"בליטה" מעל קבינת הנהיגה המכילה בתוכה בדרך כלל מיטה זוגית
Travel Trailer – קרוואן נגרר על ידי רכב בעזרת וו גרירה אחורי (תפוח)
Fifth wheel – קרוואן נגרר על ידי טנדר או משאית בעזרת התקן גרירה רוכן, נקרא בעברית גם רכינה. ייחודו ויתרונו בכך שעומס משקל הגרירה פועל מעל ציר הסרן האחורי ובכך מאפשר גרירת משקל רב ללא אפקט "הרמת האף" המגביל את משקל הגרירה המותר בקרוואן הנגרר על ידי וו גרירה אחורי.
Tent Trailer – "עגלת אוהל". לרוב זו עגלה בעלת יכולת להיפתח בעת החנייה ולספק אכסניה לקייטנים ומטיילים על כל צורכיהם.
סוגים עיקריים > באירופה

קרוואן נגרר (Travel Trailer)Class A – רכב הבנוי על טרנספורטר או דומה לו ללא מקלחת ושירותים
Class B – רכב הבנוי על שלדת וואן או דומה לו עם מקלחת ושירותים
Class C – הקרוואן הקלסי והנפוץ ביותר המאופיין ב"בליטה" מעל קבינת הנהיגה המכילה בתוכה בדרך כלל מיטה זוגית
Class D – או דגם אחוד מלא הקרוואן הבנוי כיחידה אחת ונראה כמו מיניבוס קטן
סוגים עיקריים > בישראל

בישראל יש מיעוט קטן של בעלי קרוואנים אך ישראלים רבים נוסעים לטייל בחו"ל עם קרוואן כמשפחות בודדות או בטיולים קבוצתיים. ישנן בישראל היום מספר חברות הפועלות בתחום השכרת הקרוואנים לישראלים בחו"ל.
ראו גם

תנועת הבתים הקטנים – תנועה חברתית הדוגלת במחיה בבתים קטני ממדים. רבים מהם מתוכננים מראש כך שלא יחרגו מהמידות החוקיות המתירות לניידם בכבישים במדינות המערב, והם אמנם מתניידים (אך לא בקלות ובתדירות שמעונוע מאפשר)
סירת מגורים – סירה המשמשת בעיקר למגורים
מבנה יביל - מבנה מגורים אשר נבנה מראש במפעל ולאחר מכן מובל לכתובת קבועה
הערות שוליים

↑  הלחם מָעוֹן+נוֹעַ. ראו מְעוֹנוֹעַ, באתר האקדמיה ללשון העברית
↑  McGuire, Caroline (2017-10-04). "Heartbroken man who converted ambulance into a camper van after splitting with fiancée is now an Instagram star". Thesun.co.uk. נבדק ב-2017-11-30.
↑  "I Turned a School Bus Into an RV and Traveled the Country With My Friends". Popularmechanics.com. 2017-05-15. נבדק ב-2017-11-30.
| --- | --- |
בקרת זהויות :  NLI: 987007534523705171  BnF: cb11947031n (data)  GND: 4066762-5  LCCN: sh91004621  NDL: 00576672  NKC: ph932536 
מעונוע מאובזר למשפחה גדולה
שכונת מעונועים בעיר וסט מיאמי (אנ'), מחוז מיאמי-דייד, פלורידה, ארצות הברית. בחזית המעונוע מימין ניתן להבחין בוו גרירה, המעיד כי המבנה כולו נגרר.
קפסולת זמן

קפסולת הזמן מתחת לפסל ההליום במרכז דון הרינגטון (אנ') באמרילו שבמדינת טקסס שבארצות הברית. הוטמנה ב-1968 ותוכננה להיפתח בעוד 25, 50, 100 ו1,000 שנים מאז.
קפסולת זמן (או כמוסת זמן) היא אמצעי מוגן להטמנת פריטים (חפצים או מידע) מזמן נתון מתוך כוונה מוצהרת שייפתח בתקופת זמן מאוחרת יותר ובכך יועבר לבני אנוש מהעתיד זיכרון אותנטי מאותה תקופה. אמצעי זה נועד לתקשר עם העתיד ובכך לסייע לארכאולוגים, אנתרופולוגים והיסטוריונים בעתיד ללמוד על מה שהתרחש באותה תקופת זמן של הטמנת הקפסולה ולכן, פעמים רבות היא מוטמנת במהלך תערוכה עולמית או אירועים חשובים אחרים המציגים הווי תקופתי. למרות שמה, קפסולת זמן אינה בהכרח בצורת קפסולה, אלא לפעמים היא מוטמנת בצורת קופסה או אפילו חדר אטום במרתף של בניין או חלק מיסודותיו. על קפסולת הזמן נרשם מועד הפתיחה המיועד, כך שידוע מראש לאיזו תקופת זמן היא מוטמנת וזאת בשונה מממצאים שמשתמרים באופן טבעי לאורך זמן ומגלים אותם לאחר זמן רב (למשל, המגילות הגנוזות).
טווח הזמן

קפסולות הזמן מוטמנות לטווחים שונים של זמן, בהתאם לשני פרמטרים עיקריים:
עמידות החומר - גם לקפסולה עצמה וגם לפריטים המאוחסנים בכל תנאי אחסון יש אורך חיים שלאחריו ואף במהלכו הם מתפוררים, נרקבים, מחלידים או נסדקים. במקרה כזה, אין משמעות לפריטים כי לא נשאר מהם זכר.
מטרה - מועד היעד נקבע בהתאם לחשיבותם של אותם פריטים בראייה היסטורית, לאור תהליכים של התיישנות. לדוגמה, כתבים ספרותיים יכולים להיות רלוונטיים כזיכרון היסטורי-תרבותי בעוד כאלף שנים, אבל בעוד מאה שנים עדיין ידעו איזו ספרות הייתה מאה שנה לפני כן.
רקע

אמנם כבר נמצאו אוצרות שמורים שהוטמנו בתקווה שיימצאו בעתיד, כגון קופסה שהוטמנה בבוסטון שבארצות הברית בשנת 1795, אבל תיעוד לקפסולות זמן עם ידוע על מועד פתיחה החל רק עם תחילת המאה ה-20.
המקרה הראשון הידוע שבו תוכננה קפסולת זמן למועד פתיחה מוגדר היה בעיר דטרויט שבמדינת מישיגן, ארצות הברית בשנת 1900, אז ביוזמת ראש העיר ויליאם סי. מייבורי (אנ') הוטמנה קופסת נחושת ובה מכתבים וצילומים המתארים את העיר באותה העת וכן תיאורים כיצד העיר לדעת אנשים אמורה להיות מאה שנים לאחר מכן. הקופסה הוטמנה ב-31 בדצמבר באותה שנה ונפתחה לפי התכנון בדיוק מאה שנים לאחר מכן, ב-31 בדצמבר בשנת 2000.
במסגרת התערוכה העולמית של ניו יורק (1939) יוצרה לראשונה קפסולת זמן מתוכננת לטווח ארוך. הקפסולה, שאורכה 2.3 מטר, קוטרה הפנימי 16 סנטימטר ומשקלה 360 קילוגרם, תוכננה על ידי חברת וסטינגהאוס במטרה להיות אטומה ולשמור על התכולה לאורך שנים ארוכות וזאת באמצעות נחושת, כרום וסגסוגת של כסף. בקפסולה הוכנסו מספר פריטים זעירים מחיי היומיום, דוגמאות של מוצרי יסוד כמו מזון אורגני וזרעים, מידע טכני על הקפסולה וכן קטעי חדשות ממוזערים במיקרופילם וקטעי טקסט. קפסולה זו מיועדת להחזיק מעמד 5,000 שנה. הקפסולה הוטמנה בשנת 1965, יחד עם קפסולה דומה נוספת, בפארק פלאשינג מדוז, כאשר על שלט האבן המוצב מעליהן מוכרז כי הן אמורות להיפתח בשנת 6939. ג'ורג' אדווארד פנדריי (אנ'), בהיותו האחראי על יחסי הציבור של התערוכה העולמית ב-1939, הוא שטבע את המושג "קפסולת זמן" כמשהו שמשמר את חיי היומיום עבור היסטוריונים עתידיים.
"אולם תת-קרקעי של הציוויליזציה" היה חדר שנבנה מתחת לאוניברסיטת אוגלת'ורפ בעיר ברוקהייבן, ג'ורג'יה ארצות הברית, בין השנים 1937 ל-1940. החדר, שמידותיו הן 6x3x3 מטר, הוסב מבריכת שחייה וקירותיו צופו אמייל ועוד מספר טכניקות שימור. הפריטים שהוצבו הם פריטים המייצגים את הציבילזציה, כולל פסלים היסטוריים (יחסית לימינו), כתבים דתיים כמו ספר תנ"ך והקוראן וגם יצירות ספרותיות. בנוסף, ישנן הקלטות של מנהיגי העולם באותם ימים - אדולף היטלר, בניטו מוסוליני, יוסיף סטלין ופרנקלין רוזוולט. החדר מיועד להיפתח בשנת 8113 וזאת באמצעות פתיחת לוח מיוחד אשר ב-25 במאי 1940 רותך לדלת ועליו נכתב ”Message to the Generations of 8113” ("הודעה לדורות של 8113"). הסיבה לשנת היעד היא שסברו באותם ימים (טענה שהופרכה יותר מאוחר) כי התאריך המדויק הכי מוקדם שמופיע בספרות ההיסטורית הוא תחילתו של לוח השנה המצרי, 19 ביולי בשנת 4241 לפנה"ס, שהוא 6,177 שנה לפני שנת 1936 שבה התחילו לעבוד על הפרויקט. לקחו את אותו פרק זמן קדימה וקבעו בכך את שנת 8113 כמועד פתיחת החדר.
בנוסף, שתי הדיסקיות שנמצאות בחללית פיוניר 10 ופיוניר 11 וכן תקליט הזהב של וויאג'ר מהווים מסמכים אודות הציוויליזציה על פני כדור הארץ כפי שנחוותה באמצע המאה ה-20. אמנם אלה מכוונת עבור חוצנים, אך ייתכן שדווקא לדורות עתידיים של בני אדם תהיה יכולת לנוע בחלל החיצון ו"לצוד" את החלליות ובכך ללמוד על העבר. משימה נוספת מתוכננת היא לוויין בשם KEO (אנ') אשר כולל מסר מן האנושות ומתוכנן לחזור לכדור הארץ בעוד כ-50,000 שנים.
בטיסת הבכורה של המשגר פאלקון כבד שוגר למסלול של מאדים סביב השמש מטען ובו מכונית הטסלה רודסטר של אילון מאסק, ספר של מדריך הטרמפיסט לגלקסיה ותקליט של השיר Space Oddity המתנגן ברצף. לפי הערכתו של מאסק מטען זה ישרוד מיליארד שנים וייתכן שיגיע יום בו יהיה עדות על הטכנולוגיה של האנושות על פני כדור הארץ בתחילת המאה ה-21.
קפסולות זמן בישראל > קפסולת הזמן הישראלית

מתחת לפירמידת שיש בקרבת הפלנטריום במוזיאון ארץ ישראל בתל אביב-יפו קבורה קפסולת זמן. הקפסולה הוטמנה על ידי מסע אחר ב-31.12.1999, סוף המאה העשרים, ונועדה להיפתח אחרי 100 שנים. בישראל ישנה סכנה של רעידת אדמה ולכן נדרשו הכנות מיוחדת להטמנת הקפסולה המיוחדת אשר נבנתה במיוחד במפעל ליד יקנעם עילית. הקפסולה, בגובה 130 ס"מ וקוטר 50 ס"מ, כוללת חפצים, קולות וטקסטים המייצגים את ישראל של סוף המאה ה-20.
ביישוב הר אדר הטמינו תלמידי בית הספר התיכון קפסולת זמן בתאריך 27 ביוני 2014, היא מתוכננת להיפתח ב-27 ביוני 2031.
קפסולות זמן בישראל > הקפסולה של הספרייה הלאומית

ליל המדענים בשנת 2017 עמד בסימן עתיד האנושות בשנת 2050. באירועים אלה הכין משרד המדע והטכנולוגיה קפסולת זמן, אשר התגליות שנכנסו אליה נבחרו על ידי הציבור הרחב, והיא הוטמנה ביסודות בניינה החדש של הספרייה הלאומית בירושלים. הקפסולה תיפתח ביום העצמאות של שנת 2048 לכבוד חגיגות המאה למדינת ישראל.
להלן רשימה חלקית של הפריטים שנבחרו להיכנס אל תוך הקפסולה: מוטציה גנטית לאריכות ימים; תוכנת הניווט Waze; יוזמה להצלת מינים נכחדים; טיפול חדשני במחלות גנטיות; מורה רובוטי ללימוד מדעים; מובילאיי למניעת תאונות דרכים; שיטה חדשה להפעלת תאים חיסוניים בסרטן; רובוט לניתוחי עמוד השדרה ומוח; גלולה לאבחון מערכת העיכול; תפריט על בסיס פרופיל גנטי; טריליון רופאים רובוטיים בטיפת מים. כמו כן, נבחרו הישגים שהובילו מדענים ישראלים לזכייה בפרסים בינלאומיים נחשבים: פרס נובל לתגליות בנושא משחקים חוזרים; שיפוט וקבלת החלטות; גילוי מבנה הגבישים הקוואזי מחזוריים. כל אחד מהפיתוחים ייוצג באמצעות פריט סמלי כגון דגם, דף הנוסחה, פריט מטקס פרס נובל ועוד.
קפסולות זמן בישראל > הקפסולה הישראלית על הירח

בשנת 2019 שיגרה חברת SpaceIL אל הירח, על גבי הגשושית "בראשית", קפסולת זמן דיגיטלית ובה סמלים לאומיים, היסטוריים ותרבותיים כדוגמת מגילת העצמאות, שירים ישראלים, תפילת הדרך, תנ"ך, אוסף ציורים של ילדי ישראל וחומרים נוספים שנאספו מהציבור, אולם נחיתת הגשושית השתבשה והיא התרסקה על פני הירח וככל הנראה קפסולת הזמן ותוכנה לא שרדו.
ביקורת

ישנה טענה כי חלק מהפריטים שמוכנסים לקפסולות הזמן הם חסרי ערך היסטורי מכיוון שהם מנסים לתאר דברים מאוד טכניים שקשורים בחיי היומיום, כמו מה אוכלים, איך משתמשים בטכנולוגיה וכיוצא בזה. הטענה היא כי עדיף לשים מכתבים וטקסטים אחרים שמעידים קשר אישי בין אנשים או על רוח התקופה. בנוסף, טוענים שהמוצגים, במיוחד אלה המכוונים לאלפי שנים קדימה, מציגים רק פרק זמן מאוד ספציפי בהיסטוריה ולא יהיה ניתן להכליל על כל ההיסטוריה באמצעות אותם פריטים.

עניין נוסף מתייחס לרלוונטיות של החומר. ככל הנראה שמדיה מוקלטים לא יוכלו להיות מפוענחים מאחר שאותה טכנולוגיה כבר תצא מכלל שימוש, לא כל שכן שחומר עלול להיהרס בגלל אורך חייו או בשל לחות, חדירת מי תהום או מצב טבעי אחר. גם שפות מתחלפות ומשתנות מדי כמה מאות שנים, או לכל היותר אלפי שנים; ייתכן מצב בו בעוד אלפי שנים השפה האנגלית כבר לא תהיה בשימוש ולכן לא יהיה מובן תוכן הפריטים.
שימושים נוספים

בנוסף לשימושים ארוכי טווח לצורכי חקר תרבויות והיסטוריה ישנן גם הצעות לקפסולות אישיות, כמו שמירת מחשבות של ילדים כדי לפתוח את הקפסולה בחגיגות הבר מצווה או בשלב מאוחר יותר. 

בתחום הכלכלי היה זה סטיב ג'ובס אשר הטמין קפסולת זמן בשנת 1983 במהלך כנס בו שטח את משנתו והציג את חזון האייפד, האפסטור ושירותי מיפוי הרחובות ("גוגל סטריט וויו").
בתרבות ובאמנות

בסרט הנבואה משנת 2009 מסופר על קפסולת זמן שהכינה ילדה בשם לוסינדה בשנת 1959 וילד אחר קיבל אותה בשנת 2009. מתברר מאותה קפסולה שהילדה לוסינדה חזתה באסונות שיקרו בעתיד.
ראו גם

מסע בזמן
פתק בבקבוק
קריוניקה
עיר רפאים
הערות שוליים

↑  מה נמצא בקפסולת זמן שנקברה לפני 220 שנה?, באתר וואלה, 9 בינואר 2015
↑  ערך של ויקיפדיה האנגלית: Detroit Century Box
↑  Westinghouse Electric and Manufacturing Company, The Story of Westinghouse Time Capsule of cupaloy (1939), public domain PDF, page 16 (באנגלית)
↑  בוויקיפדיה באנגלית: Crypt of Civilization
↑  שאלות ותשובות, באתר פרויקט KEO (באנגלית)
↑  עמי בן בסט, ‏יונת הדואר הקוסמית, באתר "הידען", 1 בינואר 2000
↑  ההפתעה של spaceX לקראת שיגור הפלקון הכבד, באתר ynet, 6 בפברואר 2018
↑  זהרה רון, הקפסולה הישראלית, חבלי לידה, באתר "מסע אחר".
↑  עמי בן-בסט, ‏קפסולת הזמן: הפירמידות של המאה העשרים , "מסע אחר", 100
↑  קפסולת הזמן באתר של הר אדר.
↑  ליל המדענים 2017, באתר של משרד המדע והטכנולוגיה, נצפה ב-14 בספטמבר 2017
↑  משרד המדע, ‏לרגל ליל המדענים: המדע נכנס לקפסולת זמן, באתר "הידען", 14 בספטמבר 2017
↑  אילן גטניו, הוטמנה קפסולת זמן עם פיתוחים ישראליים, באתר ישראל היום, 12 במרץ 2018
↑  ממוטציה גנטית לאריכות ימים ועד WAZE - אלו 23 הפריטים שהישראליים בחרו לשמור לדור הבא, באתר משרד המדע והטכנולוגיה, 24 בספטמבר 2017
↑  החללית הישראלית לירח "בראשית" תישא בתוכה כמוסת זמן, באתר "הידען", 18 בדצמבר 2018
↑  קפסולת הזמן שלנו, באתר "אחר צהריים קסום עם הילדים".
↑  רפאל קאהאן, חזון העתיד של ג'ובס: עכבר, שישיית בירות, אייפד ואפסטור, באתר כלכליסט, 19 בפברואר 2014
| --- | --- |
בקרת זהויות :  GND: 4740684-7 
הכנסת הפריטים לקפסולת הזמן בתערוכה העולמית של ניו יורק (1939).
בטו או'רורק

רוברט פרנסיס "בטו" או'רורק (באנגלית: Robert Francis "Beto" O'Rourke; נולד ב-26 בספטמבר 1972) הוא פוליטיקאי אמריקאי חבר המפלגה הדמוקרטית. כיהן כחבר בית הנבחרים מטעם מחוז הבחירה ה-16 של טקסס.
ביוגרפיה

הוא נולד בעיר אל פאסו, שבמדינת טקסס. אמו הייתה בעלים של חנות רהיטים, ואביו היה שופט באל פאסו. כתלמיד תיכון היה חבר בקבוצת האקרים שפעלה תחת הכינוי "Cult of the Dead Cow" (אנ') לאחר שסיים את לימודיו בתיכון באל פאסו, המשיך את לימודיו באוניברסיטת קולומביה וסיימם עם תואר ראשון בספרות אנגלית. בהמשך חזר לאל פאסו. ב-1995 נעצר עם חבריו בגין פריצה למתחם אוניברסיטת טקסס באל פאסו; התיק נסגר כעבור מספר חודשים לאחר שהאוניברסיטה לא הגישה תלונה נגדו. ב-1998 נעצר בשל נהיגה בשכרות לאחר שהיה מעורב בתאונת דרכים. האישומים נגדו בוטלו לאחר שהשתתף בתוכנית שיקום של הרשויות.
בשנת 1999 הקים יחד עם חברים חברת אינטרנט בשם Stanton Street Technology.
בשנים 2005–2011 היה חבר מועצת העיר אל פאסו. ב-3 בינואר 2013 הפך לחבר בבית הנבחרים בארצות הברית מטעם מחוז הבחירה ה-16 של טקסס, שכולל את אל פאסו וסביבתה הקרובה. בינואר 2017 הצביע או'רורק נגד ההצעה של נשיא ארצות הברית דונלד טראמפ בדבר הטלת 20% מס על סחורות ממקסיקו, בנימוק שיהיו לה השלכות שליליות על העיר אל-פאסו, בה כל אדם רביעי מנהל סחר עם המדינה השכנה.
בבחירות לסנאט של ארצות הברית (2018) התמודד ללא הצלחה מול הסנאטור הרפובליקני המכהן, טד קרוז, כשקיבל 48.3% (4,024,777) ממניין הקולות מול 50.9% (4,244,204) לקרוז.
במרץ 2019 הודיע על כוונתו להתמודד בבחירות המקדימות של המפלגה הדמוקרטית לקראת הבחירות לנשיאות ארצות הברית 2020, אולם בנובמבר הודיע על פרישה מהמירוץ. בהתמודדותו לנשיאות תמכו מאות אישים, בהם מרטין אומאלי, סטפני מרפי, סלוד קרבחאל וורוניקה אסקובר.
בנובמבר 2021, הודיע שהחליט להתמודד על תפקיד מושל טקסס נגד המושל הרפובליקני המכהן גרג אבוט בבחירות שייערכו בשנת 2022. בתחילת מרץ 2022 זכה בקלות במועמדות המפלגה הדמוקרטית לתפקיד, עם למעלה מ-90% מן הקולות. בבחירות הכלליות, שהתקיימו ב-8 בנובמבר 2022 לתפקיד המושל, הוא הפסיד לאבוט.
יחסו לישראל

בדומה לרבים מבעלי הגישה הפרוגרסיבית בקרב המפלגה הדמוקרטית, יש לאו'רורק הסתייגות ברורה מהמשך השליטה הישראלית בשטחים.
במהלך הבחירות לכנסת העשרים ואחת, יצא אורורק בחריפות נגד ראש ממשלת ישראל, בנימין נתניהו, וכינה אותו 'גזען' בגלל התבטאויותיו בנוגע לערבי ישראל ובפרט כנגד אמירתו של נתניהו "הערבים נוהרים לקלפי".
אורורק נתמך כלכלית על ידי ארגון ג'יי סטריט. לעומת זאת, יש גורמים בימין האמריקאי שהאשימו אותו ביחס עוין לישראל, האשמה אותה דחה מכול וכול. טד קרוז אמר עליו כי "יש לו רקורד אנטי-ישראלי חזק יותר מכל מועמד דמוקרטי לסנאט במדינה". בהצבעה על מימון כיפת ברזל בשנת 2014, היה אורורק אחד משמונה בלבד שהתנגדו להחלטה בבית הנבחרים על מימון אמריקאי לפרויקט, באומרו שהעניין צריך להיפתח לדיון וש"לפעמים התמיכה הבלתי תלויה בישראל דווקא פגעה בה". אחר כך הבהיר שהוא תמך בסיוע האמריקאי ל'כיפת ברזל' והצבעתו הייתה רק מחאה על כך שההחלטה התקבלה ללא דיון.
בשנת 2015 ביקר או'רורק בישראל.
לקריאה נוספת

O'Rourke, Beto and Byrd, Susie (2011). Dealing Death and Drugs: The Big Business of Dope in the U.S. and Mexico. Cinco Puntos Press ISBN 1933693940
הערות שוליים

↑  Backstory: How Reuters uncovered Beto O'Rourke's teenage hacking days, רויטרס, 16 במרץ 2019
↑  The Wall Street Journal - Breaking News, Business, Financial & Economic News, World News and Video, WSJ (באנגלית אמריקאית) (ארכיון)
↑  Abby Livingston, U.S. Rep. Beto O'Rourke looking at a U.S. Senate campaign, The Texas Tribune, ‏2016-11-04 (באנגלית)
↑  Juarez's Biggest Booster Is An Irish-American Congressman, BuzzFeed News (באנגלית)
↑  Matt Sledge, Pot Supporter Wins Texas Congress Race, HuffPost, ‏2012-05-29 (באנגלית)
↑  Республиканцы не приняли идею Трампа о 20%-ном налоге на товары из Мексики, Ведомости (ברוסית)
↑  בן יניב, הפריימריז הדמוקרטיים: בטו או'רורק פרש מהמירוץ לבית הלבן, באתר כאן – תאגיד השידור הישראלי, 2 בנובמבר 2019
↑  פול ג'. ובר, Democrat Beto O’Rourke running for Texas governor in 2022, באתר AP‏, 15 בנובמבר 2021 (באנגלית)
↑  רן דגוני, ‏כוכב עולה במפלגה הדמוקרטית: נתניהו מצדד בגלוי בגזענים, באתר גלובס, 21 במרץ 2019
↑   אסף ביטנר, דו קרב בטקסס בין "טד היפה" ל"בטו המלהיב", באתר הארץ, 31 באוקטובר 2018
↑  Ted Cruz slams Beto O’Rourke over Israel vote, ‏Houston Chronicle, ספטמבר 2018
| --- | --- |
בקרת זהויות :  PLWABN: 9810694088605606  GND: 1273245636  ISNI: 0000 0003 5619 3043  LCCN: n2011055842  MusicBrainz: c5b826fd-f2da-4675-9099-5d9112847327  US Congress: O000170  VIAF: 182442190   WorldCat (עם VIAF): 182442190
משחק השרוכים

משחק השרוכים הוא שמה של פרשה בכדורגל הישראלי, המתייחסת למשחק בין הפועל בית שאן לבין בית"ר ירושלים, שנערך באצטדיון קריית אליעזר ב-2 במאי 1998. משחק זה התקיים במחזור הלפני אחרון של העונה, והשפיע רבות על זהות האלופה לעונת 1997/1998. הטענה היא שבית שאן, ש-30 דקות לפני סוף המשחק הובטח מקומה מעל הקו האדום (וכפועל יוצא מכך הובטחה הישארותה בליגה הבכירה לעונה נוספת), הטתה את המשחק לטובתה של בית"ר באופן לא ספורטיבי, ובכך עזרה לה לזכות באליפות על חשבונה של הפועל תל אביב. אוהדים רבים של הפועל תל אביב נוטרים טינה עד היום לבית שאן ולשחקנה, איתן טייב, בעקבות המשחק, בטוענם כי זה היה משחק מכור.
מקור השם "משחק השרוכים" הוא בצילומי הטלוויזיה מהמשחק, בהם נצפה בלם בית שאן, איתן טייב, קושר את שרוכי הנעליים שלו, רגע לפני המהלך שהוביל לכיבוש שער הניצחון הדרמטי של בית"ר ירושלים - מעשה שהוכיח לכאורה את חוסר הרצינות וחוסר העניין של שחקני בית שאן במשחק.
סקירה כללית

בית"ר ירושלים התמודדה באותה עונה על אליפות הליגה הלאומית (כיום ליגת העל) מול הפועל תל אביב. ערב המחזור הלפני־אחרון של העונה הובילה בית"ר בנקודה אחת על פני הפועל. על מנת למנוע מקרים בלתי ספורטיביים, היו אמורים להיפתח כל משחקי המחזור הרלוונטיים למאבק האליפות ומאבקי התחתית בשעה אחידה:
באצטדיון קריית אליעזר שבחיפה, הפועל בית שאן, שהתמודדה נגד הירידה ובמרחק של 4 נקודות מהקו האדום, שיחקה נגד בית"ר ירושלים שהתמודדה על האליפות. המשחק אמור היה להיערך באצטדיון בעל קיבולת נמוכה יותר בבית שאן אך הועבר לחיפה עקב החלטת המשטרה מחשש לאסון שייגרם על ידי אוהדי בית"ר ירושלים שלא יוכלו להיכנס לאצטדיון.
באצטדיון בלומפילד שבתל אביב, הפועל תל אביב, שהתמודדה אף היא על האליפות, פגשה את הפועל פתח תקווה, שלא נותר לה על מה להיאבק ומקומה בליגה הובטח.
באצטדיון טדי, שבירושלים, הפועל באר שבע התמודדה על הישארותה בליגה מול הפועל ירושלים.
אולם משחקה של בית"ר התחיל 10 דקות לאחר שאר המשחקים, בשל בקשה של צוות ערוץ 2 בראשות יורם ארבל, ששידר את המשחק, אשר אושרה על ידי השופט, אייל צור.
על פי המציאות שלעיל, הקבוצות היו זקוקות לתוצאות הבאות כדי להשיג את מטרתן:
בית"ר ירושלים צריכה הייתה לנצח במשחקה או שהפועל תל אביב לא תנצח כדי להישאר במקום הראשון.
הפועל בית שאן צריכה הייתה לנצח במשחקה או שבני יהודה תל אביב או הפועל באר שבע תפסדנה במשחקים מקבילים, כל זאת כדי להבטיח את הישארותה בליגה.
הפועל תל אביב צריכה הייתה לנצח במשחקה ושבית"ר ירושלים לא תנצח את הפועל בית שאן, כדי להעפיל למקום הראשון בטבלה.
הפועל פתח תקווה איבדה עניין בליגה, ומקומה במרכז הטבלה היה מובטח.